Lajwi yecꞌ cab cꞌu bay Samaria tuꞌ,
max toj Jesús bay Galilea.
Yalnakxataꞌ can yuj Cham,
tol cꞌam yelapnok junok chekbej Dios yul sat eb yet conob.
A yet max apni bay Galilea tuꞌ,
caw wal tzalojcꞌulal max yun chalay apnok yuj anima,
yujtol a yet max beticꞌ eb iloj kꞌin Pascua bay Jerusalén,
a tuꞌ max yil eb tol xiwil tzet max bet yun Cham bay tuꞌ.
Max apni oc Jesús bay jun conob chi yik Caná,
bay yul yet Galilea tuꞌ,
bay max qꞌuexpoj oc aꞌ aej yin vinoal yuj.
Axa bay junxa conob chi yik Capernaum,
ay jun cham yajaw caw wal yaꞌay jun is cꞌajol.
A yet max yaben cham anima tuꞌ tol a Jesús petoj bay Judea,
max apni bay Galilea tuꞌ,
max bet tewok bay Cham,
tol chi toj Cham yetok bay yatut,
yuj toj yakꞌon jay cꞌul is cꞌajol yaꞌay tuꞌ,
yujtol ijan chi el cꞌul nak.
Palta max yal Jesús bay cham anima tuꞌ axca tiꞌ:
—Ta cꞌam che yil juntzan milagro,
tol chi txꞌoxon el wikbej,
tok che yaoc e cꞌul win,
ẍi bay.
Axa yalon cham yajaw tuꞌ bay Jesús axca tiꞌ:
—Mamin,
ton wal wetok yin ayman,
yakꞌban iquisto jun in cꞌajol tuꞌ,
ẍi bay.
—Paxan.
A nak a cꞌajol tuꞌ ok jay cꞌul nak,
ẍi bay cham.
Max yaoc cham yin cꞌul tzet max yal Jesús bay,
axa meltzoj bay yatut tuꞌ.
Yulxa be max chalej ba yetok eb is moso.
Max yalon eb bay axca tiꞌ:
—Mayal jay cꞌul a cꞌajol tuꞌ,
ẍi eb bay.
Max kꞌanlen bay eb axca tiꞌ:
—¿Jantak hora max oc waan yilyaꞌ tuꞌ?
ẍi bay eb.
—Ewitax yet tzꞌeymoj cꞌu max sicbi jun kꞌakꞌ tuꞌ yin,
ẍi eb bay.
Axa naontek cham tuꞌ,
tol wal tzꞌeymoj cꞌapax cꞌu max yalon Jesús bay axca tiꞌ:
A nak a cꞌajol tuꞌ,
ok jaycan cꞌul,
ẍi.
Yuj tuꞌ xan max yaoc cham cꞌul yin Jesús,
cꞌal yetok eb ay bay yul yatut.
A ton jun yet is cab milagro txꞌoxbanil el is yikbej tiꞌ.
A yet petoj bay Judea yet max apni bay Galilea max yunen jun tiꞌ.